Document ID: 31982R1859

Komisijos reglamentas (EEB) Nr. 1859/82
1982 m. liepos 12 d.
dėl respondentinių valdų atrankos žemės ūkio valdų pajamoms nustatyti
EUROPOS BENDRIJŲ TARYBA
atsižvelgdama į Europos ekonominės bendrijos steigimo sutartį,
atsižvelgdama į 1965 m. birželio 15 d. Tarybos reglamentą Nr. 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje [1], su paskutiniais pakeitimais, padarytais Tarybos reglamentu (EEB) Nr. 2143/81 [2], ir ypač į jo 4 straipsnio 4 dalį, 5 straipsnio 5 dalį ir 6 straipsnio 2 dalį,
kadangi respondentinės valdos turi būti atrinktos tuo pačiu būdu visuose regionuose, ir todėl, siekiant įgyvendinti atitinkamas Reglamento Nr. 79/65/EEB nuostatas, turi būti nustatytos detalios taisyklės;
kadangi, atsižvelgiant į paskutinius Reglamento Nr. 79/65/EEB pakeitimus ir nuo 1965 m. įgytą patirtį, detalios respondentinių valdų atrankos taisyklės turi būti iš esmės peržiūrėtos, o Komisijos reglamentas Nr. 91/66/EEB [3] turi būti paskelbtas negaliojančiu ir pakeistas nauju reglamentu;
kadangi ūkiai, tiriami ūkių apskaitos duomenų tinkle, patenka ir į struktūros tyrimus bei Bendrijos ar nacionalinius žemės ūkio valdų surašymus;
kadangi duomenys, naudojami 1982 m. ir vėlesnių ataskaitinių metų atrankos planui sudaryti, bei skirtinga situacija žemės ūkyje valstybėse narėse reikalauja, kad minimalūs ekonominiai dydžiai, kintantys ne tik valstybėje narėje, bet kai kuriais atvejais ir regione, būtų patvirtinami kasmet;
kadangi patirtis rodo, jog lengviau tvarkyti duomenų tinklą, jei atrinktų respondentinių valdų skaičius regionuose svyruoja tam tikrose ribose, su sąlyga, kad valstybei narei nustatytas bendras skaičius išlieka tas pats;
kadangi atrankos plane turi būti numatytas minimalus skaičius elementų, užtikrinančių jo pagrįstumą ūkių apskaitos duomenų tinklo tikslams pasiekti;
kadangi atrankos planas turi būti sudarytas iki ataskaitinių metų pradžios ir patvirtintas prieš jį panaudojant respondentinių valdų atrankai;
kadangi ataskaita apie respondentinių valdų atrankos plano įgyvendinimą turi apimti įvairius plano įgyvendinimo aspektus, ypač siekiant nustatyti tuos pakeitimus, kuriuos reikia padaryti vėlesniais ataskaitiniais metais, ir kadangi ataskaitoje reikia atsižvelgti į tam tikrų atrankos plano rodiklių panaudojimą apskaitos duomenims įvertinti;
kadangi priemonės, numatytos šiame reglamente, sutampa su Bendrijos privačių ūkių apskaitos duomenų tinklo komiteto nuomone,
PRIĖMĖ ŠĮ REGLAMENTĄ:
1 straipsnis
Šiame reglamente "žemės ūkio valda" reiškia ūkininkavimo verslą, kaip yra priimta Bendrijos žemės ūkio tyrimų ir surašymų kontekste.
2 straipsnis
"1982" - ataskaitiniams metams - 12 vienas paskui kitą einančių mėnesių, prasidedančių tarp sausio 1 ir liepos 1 dienos - bei vėlesniems ataskaitiniams metams minimalus ekonominis dydis, kuris nurodytas Reglamento Nr. 79/65/EEB 4 straipsnyje, yra nustatytas toks:
- 6 ESU Belgijai ir Nyderlandams,
- 4 ESU Vokietijai, Prancūzijai, Liuksemburgui, Danijai ir Jungtinei Karalystei (be Šiaurės Airijos),
- 2 ESU Airijai ir Šiaurės Airijai,
- 1 ESU Italijai ir Graikijai.
3 straipsnis
Regiono respondentinių ūkių skaičius pateikiamas I priede.
Atrenkamų respondentinių valdų skaičius kiekviename regione gali skirtis nuo pateikto I priede iki 20 %, jei toks svyravimas nesumažina valstybei narei nustatyto bendro respondentinių valdų skaičiaus.
4 straipsnis
Respondentinių valdų atrankos planas turi užtikrinti respondentinių valdų visumos reprezentatyvumą.
Jame turi būti:
a) esminiai elementai, būtent:
- statistinių šaltinių aprašai,
- ūkių visumos išskaidymo tyrimui procedūros pagal Bendrijos ūkių tipologiją, atsižvelgiant, kur tikslinga, į papildomus nacionalinius kriterijus,
- kiekvieno sluoksnio atrankos koeficiento nustatymo procedūros,
- respondentinių valdų atrankos procedūros,
- galimo vėlesnio atrankos plano atnaujinimo procedūros,
- numatomas atrankos plano galiojimo laikas;
b) ūkių visumos išskaidymas į grupes pagal Bendrijos ūkių tipologiją (bent jau pagal principinius tipus) ir respondentinių valdų skaičius, kuris turi būti atrinktas kiekviename nustatytame sluoksnyje.
5 straipsnis
Atrankos planas turi būti pateikiamas Komisijai ne vėliau kaip prieš du mėnesius iki atitinkamų pirmųjų ataskaitinių metų pradžios.
Atrankos plano pataisų pateikimo Komisijai tvarka ir laiko terminai yra tokie, kaip ir paties plano pateikimui.
6 straipsnis
Respondentinių valdų atrankos plano įgyvendinimo ataskaitoje turi būti:
1. Respondentinių valdų išskaidymas pagal ūkių kategorijas.
2. Visų neatitikimų tarp atrankos plano ir jo įgyvendinimo analizės komentarai, pasiūlymai pagerinti respondentinių valdų atrinkimą vėlesniais ataskaitiniais metais bei pastabos dėl apskaitos duomenų įvertinimo.
Įgyvendinimo ataskaita turi būti parengta pagal pavyzdį, išdėstytą II priede. Ji turi būti pateikta Komisijai per 6 mėnesius nuo ataskaitinių metų pradžios.
7 straipsnis
Reglamentas Nr. 91/66/EEB yra pripažįstamas netekusiu galios.
8 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1982 ataskaitinių metų.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 1982 m. liepos 12 d.

Labels: 4
19
6